同張少府和厙狄員外夏晚初霽南省寓直時兼充節度判官之作
作者：寇坦
朝代：唐

paragraphs: 黃綬歸休日，仙郎復奏餘。
晏居當夏晚，寓直會晴初。
露散星文發，雲披水鏡虛。
高才推獨唱，嘉會喜連茹。
月色搖春闥，香煙靄暝廬。
千門傳夜警，萬象照階除。
少孺嘉能賦，文強閱賜書。
兼曹謀未展，入幕志方攄。
爲奉靈臺帛，恭先待漏車。
貞標不可仰，空此樂樵漁。